Jacob Buksti (S), 2001-04-27:
Indledningsvis vil jeg gerne takke forslagsstillerne for interessen for en forbedring af færdselssikkerheden gennem forslaget om indførelse af obligatorisk undervisning i førstehjælp i forbindelse med erhvervelsen af kørekort.
Jeg kan således oplyse, at en arbejdsgruppe under Færdselssikkerhedskommissionen den 8. september 1995 afgav en beretning om ganske samme spørgsmål.
Færdselssikkerhedskommissionen afviste dengang et sådant krav om obligatorisk førstehjælpsundervisning.
Af beretningen fremgik det bl.a., at det blev fundet betænkeligt at stille et egentligt krav om førstehjælpsundervisning som betingelse ved erhvervelse af kørekort til almindelig bil.
Et sådant krav bør kun stilles til førere af de køretøjer, som anvendes til erhvervsmæssig personbefordring og til godstransport.
Det blev dog samtidig fundet, at der bør tilvejebringes muligheder for færdselsrelateret førstehjælpsundervisning for alle trafikantgrupper, ligesom der i undervisningsplanerne for køreuddannelsen til kategorierne motorcykel og almindelig bil bør optages bestemmelser om undervisning i optræden på skadestedet.
De pågældende undervisningsplaner er på den baggrund i mellemtiden blevet ændret, således at det nu fremgår, at eleven skal have kendskab dels til, hvad der kan gøres for at hindre en ulykke i at udvikle sig, dels til egen optræden ved færdselsulykker.
Eleven skal endvidere gøres opmærksom på det hensigtsmæssige i frivilligt at deltage i et egentligt førstehjælpskursus.
Jeg kan endvidere oplyse, at Færdselsstyrelsen overvejer
at indarbejde obligatorisk undervisning i færdselsrelevant førstehjælp i undervisningsplanerne for lastbil, bus og stort påhængskøretøj.
Det fremgår endvidere af beretningen fra 1995, at det i en tysk forskningsrapport er fastslået, at kun en tredjedel af de tilstedeværende på et uheldssted med kendskab til førstehjælp, og som havde mulighed for at gribe ind, rent faktisk ville gribe ind.
Det må således erkendes, at ikke alle er lige egnede til at yde aktiv førstehjælp, uden at man af den grund behøver at være en dårlig bilist.
Det er derfor min opfattelse, at et krav om egentlig førstehjælpsundervisning må anses for mest relevant for de førere, som bruger mest tid på vejene, det vil typisk sige erhvervschauffører.
Chauffører, som udfører personbefordring, har imidlertid meget i udstrækning af erhvervet
blåt kvalifikationsbevis og har i forbindelse hermed allerede modtaget førstehjælpsundervisning.
På trods af at man kan have meget sympati for et forslag om indførelse af obligatorisk førstehjælp ved erhvervelse af kørekort, er det på den baggrund min opfattelse, ligesom Færdselssikkerhedskommissionens var i 1995, at de samlede ressourcer, som en gennemførelse af forslaget vil indebære, trods alt vil kunne udnyttes bedre gennem andre mere målrettede færdselssikkerhedsmæssige tiltag, som i højere grad kunne bidrage til at undgå færdselsulykker.
Endelig vil jeg bare sige, at jeg med hensyn til det, der i øvrigt fremgår af bemærkningerne til forslaget, at det særlige formål skulle være at rent ud sagt indfange såkaldt unge fartbøller, har en større tro på, at den aktionsplan, som regeringen har lagt frem, og som i første omgang har udmøntet sig i lovforslaget, der er fremsat her i onsdags, vil have en større virkning.
Så selv om jeg har stor forståelse for forslaget, må jeg mene, at køreuddannelsen først og fremmest drejer sig om at lære folk at køre bil, og derfor må jeg afvise forslaget.